《题文休承画山水》
清代·吴仰贤

石壁千仞不可梯，悬崖老树鹘倒栖。背岩架壑戍楼出，霜林日射金紫迷。

尺幅峥嵘得远势，画时气欲吞井西。文水道人游霅溪，道场山对官舍低。

青林红树富秋色，双屐时踏樵径泥。老去坐窗发幽兴，犹能拈笔代杖藜。

尘土扰扰驰轮蹄，高人云卧闻鸟啼。画中之山傥买得，巾车会当呼小奚。

作者简介：（1821—1887）浙江嘉兴人，字牧驺。咸丰二年进士，历官云南罗次、昆明知县，武定知州，迤东道。以忤上官，称病归。诗浑成典雅。有《小匏庵诗存》、《诗话》等。